Mohamed Mbougar Sarr
Den senegalesiske forfatter Mohamed Mbougar Sarr vandt Goncourtprisen i 2021 for romanen La plus secrète mémoire des hommes (2021, på dansk Menneskets dybeste erindring, 2023). Han er den første prisvinder fra Afrika syd for Sahara og den yngste siden 1976.
Sarr er vokset op i Senegal og bor nu i Frankrig, hvor han er en betydende stemme i litterære og intellektuelle miljøer. Hans synspunkter om den fortsatte betydning af race er centrale i debatter om fransk-skrivende afrikanske forfatteres rolle i Frankrig og i Afrika.
Menneskets dybeste erindring skildrer det litterære liv i Paris og Frankrig, som det opleves af hovedpersonen Diégane, en ung senegalesisk forfatter, der forsøger at opnå succes og anerkendelse. Han er besat af at opklare mysteriet om en af sine forgængere, forfatteren T.C. Elimane, som nåede berømmelsens tinder, men blev styrtet i afgrunden af anklager om plagiering og forsvandt.
Romanens tekst er sammensat af mange stemmer og genrer – pastiche, reportage, interviews, leksikalske opslag og dagbogsoptegnelser. Den er bundet sammen af en detektivisk fremdrift og overvejelser over litteraturens væsen.
Hovedpersonen har selvbiografiske træk, og portrættet af Elimane er inspireret af Yambo Ouologuem, den maliske forfatter til Le devoir de la violence (1968, på dansk Pligten til vold, 1970).
Mbougar Sarrs foregående romaner, Terre ceinte (2015), Silence du choeur (2017) og De purs hommes (2018) tematiserer aktuelle politiske og kulturelle konfliktfelter: Den første en gruppe jihadister i Sahel regionen; den anden afrikanske migranter i Sicilien; den tredje homoseksuelle miljøer i Dakar.